Schlosár, Rastislav, poslanec NR SR (2021-10-21):
Panie poslankyne, páni poslanci, prečo sa vôbec zaoberáme otázkou odškodňovania obetí očkovania proti ochoreniu COVID-19? No jednoducho preto, lebo bez ohľadu na to, ako veľmi si vláda pred týmto problémom zatvára oči a ako aj bez ohľadu na tú očkovaciu propagandu, ktorá je šírená v médiách hlavného prúdu, že očkovanie je celkom bezpečné, tak fakty hovoria jasnou rečou. Prípady poškodenia zdravia v súvislosti s očkovaním proti covidu-19 nielenže reálne existujú, ale sú aj natoľko rozšírené, že nemôžme hovoriť o tom, že by išlo len o veľmi výnimočné, nejaké mimoriadne zriedkavé alebo raritné prípady. Skôr naopak. Na úvod si vám dovoľujem opäť pripomenúť oficiálnu štatistiku Štátneho ústavu pre kontrolu liečiv, zdôrazňujem oficiálnu, o tom, koľko nežiaducich účinkov očkovania sme zaznamenali doposiaľ od spustenia očkovania na území Slovenskej republiky. Podľa posledného dostupného údaju k 13. októbru tohto roku sme zaznamenali celkom 8 733 nežiaducich účinkov, z toho 1 041 závažných, a to pri všetkých typoch na Slovensku používaných vakcín proti covidu-19. Keď hovorím o závažných nežiaducich účinkoch vakcín, tak mám na mysli celú škálu diagnóz, ako sú napríklad, a je to naozaj dlhý zoznam, ale ja ho prečítam: Pretrvávajúce zvýšenie tlaku krvi, prekolapsový stav, kolaps, strata vedomia, trombóza, flebotrombóza, alergické reakcie, anafylaktické reakcie, paréza tvárového nervu, flebotrombóza, tromoflebitída, flebitída dolných končatín, trombocytopénia ľahkého aj ťažkého stupňa, fibrilácia, myokarditída, erysipel, hyperpyrexia, epileptický záchvat, halucinácie, pľúcna embólia, ale dokonca aj náhla cievna mozgová príhoda či infarkt myokardu. V príčinnej súvislosti s očkovaním proti covidu-19 boli oficiálne zaznamenané k dnešnému dňu štyri úmrtia. Toto sú však ale len oficiálne čísla, ktoré môžu byť len vrcholom ľadovca, pretože skutočný počet a rozsah obetí očkovania môže byť ďaleko väčší. Problém je však v tom, že mnohí lekári, ktorí sú denno-denne masírovaní tou očkovacou propagandou – či už zo strany vlády, alebo zo strany tých médií hlavného prúdu – len veľmi neochotne alebo vôbec nechcú priznávať, že mnohé diagnózy sú spôsobené práve očkovaním, a snažia sa za každú cenu prisudzovať tieto diagnózy všetkému inému, len nie samotnému očkovaniu. O tom, že v oficiálnych štatistikách niečo nesedí, svedčí aj obyčajné porovnanie počtu mŕtvych v súvislosti s očkovaním proti covidu-19 na Slovensku a v Spojených štátoch amerických, kde sa rovnako ako u nás očkuje najčastejšie vakcínou Pfizer/BioNTech. Kým na Slovensku sú to teda, ako som už povedal, štyri úmrtia, v Spojených štátoch zaznamenal tzv. federálny systém nahlasovania nežiaducich udalostí pri očkovaní, volá sa to VAERS v skratke, len v období od 14. decembra 2020 do 11. júna 2021 celkom 5 996 úmrtí. Ak by sme prepočítali tento počet úmrtí na počet obyvateľov a mieru zaočkovanosti na Slovensku, tak zistíme, že by sme na Slovensku mali mať hlásených oficiálne nie štyri úmrtia, ale minimálne 67 úmrtí, teda 16-krát, 16-krát viac. Ako je potom možné, že to tak nie je? Asi by bolo naivné myslieť si, že na Slovensku máme niekoľkonásobne lepšiu zdravotnú starostlivosť ako v Spojených štátoch, a preto u nás zomiera podstatne menej ľudí ako tam. Jediným logickým vysvetlením preto môže byť len to, že je tu omnoho menšia miera transparentnosti a omnoho väčší strach či ochota hlásiť nežiaduce účinky očkovania na Slovensku. Toto skresľovanie štatistiky jednoducho vyhovuje všetkým stúpencom a šíriteľom očkovacej propagandy, lebo predstavuje vakcíny v omnoho lepšom svetle, v akom v skutočnosti sú. Mnohí ľudia si pod vplyvom tejto očkovacej propagandy jednoducho povedia, že tí štyria mŕtvi, to predsa nie je nejako veľa na to, aby sa museli očkovania báť. To nie je dôvod na to, aby museli očkovanie odmietať, aby sa sami nedali zaočkovať. Samozrejme, ak by vedeli, že skutočná pravda je niekde inde, že skutočná realita je úplne iná, tak mnohí z nich by možno názor na očkovanie radikálne zmenili. Každopádne platí, že bez ohľadu na to, či vakcíny na Slovensku zabili štyroch ľudí, 67 ľudí alebo ešte omnoho viac, bez ohľadu na to, koľko tu máme nežiaducich účinkov vakcín a poškodení zdravia, je povinnosťou štátu postarať sa o to, aby každá, každá jedna obeť očkovania bola rýchlo a efektívne odškodnená bez zbytočnej byrokracie a bez zbytočných prieťahov. Inými slovami, ak žiaden výrobca vakcín, žiaden lekár, žiaden vedec ani žiaden štátny orgán nemôže garantovať stopercentnú bezpečnosť a efektívnosť vakcín, tak musí existovať systém, ktorý prípadné obete očkovania spravodlivo odškodní. Štát sa jednoducho nemôže tváriť, že sa ho to netýka, lebo že ak aj niekto zomrie alebo sa stane z neho kvôli očkovaniu invalid s trvale podlomeným zdravím, tak si za to môže výlučne sám, lebo ho do toho nikto nenútil. Očkovanie proti ochoreniu COVID-19 je totiž zo strany štátnych orgánov nielenže dovolené a odporúčané, ale aj mimoriadne široko propagované a všemožne podporované. Očkované osoby sú v mnohých ohľadoch zvýhodňované a dokonca finančne odmeňované. A nielen to. Ako som už hovoril pri mnohých príležitostiach v minulosti, tak vláda vytvorila na Slovensku systém, v ktorom dochádza k hrubej diskriminácii neočkovaných osôb, či už v prevádzkach, na hromadných podujatiach, pri návrate zo zahraničia, v práci, či dokonca vo väzniciach. V takejto situácii, keď sa dajú mnohí ľudia zaočkovať len v dôsledku štátnej očkovacej propagandy, v dôsledku doslova štátnej korupcie v podobe očkovacej lotérie alebo v dôsledku rôznej formy diskriminácie, tak je absolútne nevyhnutné, aby existoval systém odškodňovania obetí očkovania proti covidu-19. A práve takýto systém navrhujeme aj my. Systém, v ktorom budú o odškodnení rozhodovať nie nejaké vládne orgány, ktoré samotné očkovanie riadia či plne podporujú, ako napríklad ministerstvo zdravotníctva alebo Úrad verejného zdravotníctva, ale keď budú o tom rozhodovať nezávislé orgány, to znamená senát Najvyššieho súdu Slovenskej republiky, zložený výlučne zo sudcov, ktorí budú členmi novozriadeného lekársko-právneho kolégia tohto súdu. S tým, že aj o odvolaniach musí rozhodovať nezávislý orgán, v tomto prípade Ústavný súd Slovenskej republiky. Oba tieto súdy budú pritom povinné v zmysle nášho návrhu rozhodnúť v presne stanovených lehotách, tak aby sa zabránilo zbytočným prieťahom. Na samotné uznanie poškodenia očkovaním bude postačovať lekársky posudok konštatujúci pravdepodobnosť príčinnej súvislosti medzi očkovaním a poškodením zdravia, ak sa poškodenie zdravia prejaví v lehote do troch rokov od očkovania a ak sa v konaní o odškodnení poškodenia zdravia v súvislosti s očkovaním nepreukáže opak. To znamená, že poškodení občania Slovenskej republiky tak okrem predloženia príslušného lekárskeho posudku na to, aby vôbec mohli teda podať žiadosť o odškodnenie, budú zbavení dôkazného bremena. Toto dôkazné bremeno sa, naopak, presunie na štát, konkrétne na ministerstvo zdravotníctva, napokon z ktorého iniciatívy k samotnému očkovaniu aj dochádza. Inými slovami, ak bude ministerstvo zdravotníctva presvedčené, že v konkrétnom prípade poškodenia zdravia očkovaním nie je na vine vakcína, bude musieť túto skutočnosť na základe relevantných vyšetrení a nejakých protiposudkov lekárskych na súde preukázať. Ak však nedokáže vyvrátiť, že sa poškodenie zdravia, že za poškodením zdravia sú vakcíny, budú musieť poškodeným vyplatiť odškodnenie, a to konkrétne z fondu odškodnenia poškodenia zdravia v súvislosti s očkovaním, do ktorého budú povinne prispievať distribútori vakcín na území Slovenskej republiky. Samotná výška odškodnenia sa pritom bude počítať podľa bodového systému, ktorý je aj dnes, v súčasnosti zavedený pri poskytovaní náhrady za bolesť a náhrady za sťaženie spoločenského uplatnenia. Na záver, dámy a páni, ktorí podporujete očkovanie, tak pre vás také vysvetlenie, že tento zákon je naozaj jednoduchý, ak ste presvedčení o bezpečnosti vakcín, ak tieto vakcíny propagujete, tak naozaj nie je dôvod na to, aby ste tento náš návrh zákona, ktorý zavádza odškodnenie obetí očkovania, nepodporili. Pretože v tomto našom návrhu nejde o nič iné ako len o to, ako dosiahnuť spravodlivosť pre každého, kto sa stal obeťou očkovania, bez ohľadu na to, prečo sa dal zaočkovať. Nemôžete predsa na jednej strane tak široko propagovať a podporovať očkovanie, ale na druhej strane, keď na to niekto doplatí, povedať mu, že to je jeho vec, že to je jeho zodpovednosť a že ho nejakým spôsobom neodškodníte. Preto vás v mene každého, kto doplatil na túto vašu propagandu, v mene každého, kto doplatil na tento váš nátlak, ktorý sa neustále stupňuje, žiadam, aby ste tento náš návrh podporili a ukázali tak, že vám ide skutočne len o spravodlivosť pre všetkých, že vám ide o zdravie ľudí a nie o nejaké iné záujmy. Ďakujem pekne.